**Dôvodová správa**

1. **Všeobecná časť**

Na rokovanie vlády Slovenskej republiky sa predkladá návrh zákona, ktorým sa mení a dopĺňa zákon č. 336/2015 Z. z. o podpore najmenej rozvinutých okresov a o zmene a doplnení niektorých zákonov v znení zákona č. 378/2016 Z. z.

Cieľom návrhu zákona je rozšíriť počet okresov, v ktorých sa umožní koncentrácia nástrojov, opatrení a peňažných zdrojov na akceleráciu hospodárskeho a sociálneho rozvoja a zvyšovania zamestnanosti za účelom odstraňovania regionálnych rozdielov a zvyšovania konkurencieschopnosti najmenej rozvinutých regiónov a tým aj kvality života.

Zároveň je navrhnuté rozšírenie okruhu oprávnených prijímateľov regionálneho príspevku, precizovanie ustanovenia o poskytovaní regionálneho príspevku, úprava spôsobu kreovania Rady pre rozvoj najmenej rozvinutého okresu a zániku členstva v Rade pre rozvoj najmenej rozvinutého okresu, zavedenie kontroly hospodárenia a použitia poskytnutého regionálneho príspevku a sankcie v prípade porušenia finančnej disciplíny. Návrh taktiež ustanovuje základné princípy a podmienky poskytnutia regionálneho príspevku a sankcie za porušenie zákazu konfliktu záujmov členov Rady pre rozvoj najmenej rozvinutého okresu.

Návrh zákona je v súlade s Ústavou Slovenskej republiky, ústavnými zákonmi, nálezmi Ústavného súdu Slovenskej republiky, medzinárodnými zmluvami, ktorými je Slovenská republika viazaná a zákonmi a súčasne je v súlade s právom Európskej únie.

Prijatie navrhovaného zákona bude mať pozitívne a negatívne vplyvy na podnikateľské prostredie, pozitívne sociálne vplyvy a pozitívne a negatívne vplyvy na rozpočet verejnej správy. Návrh nebude mať vplyvy na životné prostredie, vplyvy na informatizáciu spoločnosti a vplyvy na služby verejnej správy pre občana.